Mit tegyünk ha ez edzésen megy de a versenyen nem?

Gyakori probléma, hogy otthon mikor gyakorolunk minden jól megy de mikor megérkezünk egy versenyre a harmónia felborul. Ennek több oka is lehet, de ne csüggedjünk mert minden fejben dől el!

A verseny drukk jó egy bizonyos szintig. Segít ráhangolódni az eseményre, annak tétéjére és kihozza belőlünk a jót. Ha túl sokat izgulunk elveszhetjük a koncentrációs képességünket és elkezdünk kapkodni. Velem is előfordult régen, hogy annyira izgultam a pályán, hogy azt sem tudtam melyik akadály következik, ez természetes. Amikor még kezdők vagyunk, nincs tapasztalatunk és tele vagyunk félelemmel azzal kapcsolatban vajon hogyan sikerül majd a szereplésünk. A legelső amit meg kell tanulnunk ahhoz, hogy jól tudjunk a későbbiekben szerepelni a versenyeken az az , hogy *mindig nyugodtak tudjunk maradni*! Ahogy félni kezdünk vagy idegesek leszünk azt a ló megérzi és ő is hasonlóképpen fog reagálni. A melegítő és a verseny pályán nagyon sok mindenre kell figyelni. A többi lóra, a melegítés helyességére, a balesetek elkerülésére, lovunk reakcióira, az időre, az akadályok vagy a díjlovagló program feladatainak helyes sorrendjére. Mindezeknek csak akkor tudunk eleget tenni ha a ló partner ebben. Abban az esetben ha a lovunk ellenszegül, rohan, ideges, fél vagy nem ránk figyel, nem fogunk tudni helyes döntéseket hozni, hiszen elvonja a figyelmünket az, hogy a lovunk nem együttműködő.

Fontos, hogy akár az első akár a tízedik versenyünkön veszünk részt, az legyen a fontos, hogy *összhangban maradjunk lóval*. Sose kérjünk tőle többet mint edzésen, sőt inkább kevesebbet hiszen rengeteg a zavaró tényező. Az első jó néhány versenyen javasolt csak versenyen kívül indulni, így kevesebb az izgalom, de megismerkedhetünk a verseny körülményeivel és lovunk ezzel kapcsolatos reakcióival. Ilyenkor még ne az legyen a fontos, hogy milyen eredmény érünk el, hanem az hogy a sok újdonság ellenére is megmaradjon a figyelem a ló és lovas között. Amikor reggel megérkezünk adjunk időt a lónak, hogy körülnézhessen. Egyszerű vezetőszáron sétáltassuk körbe a helyszínen, hogy mindent megnézhessen. Ha van rá lehetőség legeltessünk is egy kicsit. Majd szereljük fel és a hátán ülve is vigyük körbe. Ilyenkor újra minden félelmetes lesz! Ne felejtsük ilyenkor se, hogy nem szabad a lovat megbüntetni azért ha fél, még akkor sem ha látott már olyat otthon. Itt ez most egy új hely, idegen lovakkal, emberekkel, díszletekkel. Előfordulhat, hogy egy egyszerű akadálytól, kerítéstől, szél fuvallattól, esőkabáttól vagy hirtelen előbukkanó pályaépítő embertől is megijed, pedig eddig nem tette. Amikor azt látjuk, hogy lovunk tart valamitől, akkor adjunk neki időt hadd nézze meg és nyugtassuk meg. Többször biztosítsunk számára pihenőket, ez segít, hogy jobban bevésődjön számára mi is történt. Ha kancánk van fel kell készülnünk arra, hogy sárlási időszakban ingerültebb és figyelmetlenebb. Akár kancáról, akár herélt lóról legyen szó, ha azt vesszük észre már a melegítő pályán, hogy nagyon ideges, pánikban van, mindig menekülni akar, akkor ne vigyük be a verseny pályára. Várjuk meg míg a melegítő pályán *kellő figyelmet tud ránk fordítani*. Amennyiben ehhez többször el kell vinni versenyre akkor tegyük azt, és majd ha megszokja és nyugodtan viseli ezt az inger dús környezetet akkor induljunk csak el vele a tervezett számban.

Szintén nagyon fontos, hogy mindig ugyanolyan felszerelést használjunk, edzésen, melegítő pályán és a verseny közben is. Hiszen ily módon tudjuk jól kontrolálni a lovat. Például ha eddig edzésen mindig volt segédszár vagy kikötőszár a lovon akkor ne gondoljuk azt, hogy a verseny alatt ha levesszük ugyanúgy fog működni. Meg kell tanulni a verseny alatt használható felszerelésekkel kontrolálni a lovat, különben balesetveszélyes lehet.

Van még egy tényező ami problémát tud okozni, *a ló szállító*. A legtöbb ló csak akkor lát ló szállítót ha utazik. Ennek az az eredménye, hogy rossz élménnyel fogja összekötni, mivel utazás közben egy zárt térben, bizonytalan talajon kell utaznia és általában utána komfort hiányos helyre érkezik ahol idegenek vannak és nincs lehetősége nyugodtan pihenni és táplálkozni. Ezért én azt javasolom, hogy időnként gyakoroljunk lovunkkal a ló szállítóra szállást és hagyjuk bent állni pár percig és jutalmazzuk meg, majd szedjük le. Így nem lesz számára egyértelmű, hogy a ló szállító rossz lenne. Az is jó, ha van rá lehetőség, hogy néha betegyük kinyitva a ló szállítót a ló karámjába (vagy mellé) egy kis élelemmel, ezáltal még több pozitív élménye lesz.

Mindig jusson eszetekbe, hogy egy verseny helyszíne különösképpen olyan hely ahol Nektek, lovasoknak kell a *biztonságot jelentő pont* lenni a lovatok szemében!

Fáyköd Petra

„kommunikáció lovakkal”

**Várom szeretettel ötleteiteket, kívánságaitokat, hogy miről olvasnátok szívesen! Kérdéseitekkel forduljatok hozzám bizalommal!**

**petra-mustang@hotmail.com**

**Jó lovazást kívánok Nektek!**